Etzebeth en Mapoe skud sakke vir Kings | Netwerk24
Deur Michael Green 30 September 2020 12:02
Eben Etzebeth, wat deesdae vir Toulon in Frankryk speel, het geld tot 'n noodfonds vir die Southern Kings bygedra. Foto: Getty Images
Die Springbokke Eben Etzebeth en Lionel Mapoe tel onder diegene wat hul beursies oopgemaak het om die finansieel geteisterde Southern Kings te help.
"Eben en Lionel is van die bekende rugbyspelers wat hul sakke geskud het om hul rugbybroers in nood te probeer help," sê Piet Heymans, die man wat die Kings se noodfonds gestig het.
Heymans, ook die uitvoerende hoof van Sport Employees Unite, sê die fonds is nou besig om vaart te kry.
Piet Heymans, die uitvoerende hoofbeampte van Sport Employees Unite. Foto: Facebook
Al die geld wat ingesamel word, sal onder die spelers, afrigters en ander werknemers van die Kings, wat weens die franchise se skielike likwidasie vandeesmaand salarisloos is, verdeel word.
"Daar is 52 mense wat deur die fonds gehelp gaan word, so dis nie asof elkeen 'n fortuin gaan kry nie," sê Heymans.
"Die paar rand wat elkeen gaan kry, sal egter hopelik help dat hulle dié maand kos op die tafel sal hê."
Volgens Heymans is die fonds gestig om die spelers net "vir 'n kort rukkie" te help.
"Dis nie 'n langdurige projek nie. Hopelik kry die ouens nou ander werk en ons help hulle ook om hulle sake met die werkloosheidsversekering in orde te kry," sê hy.